Vermeende reeksverkragter ontsnap uit Jhb-hofSibusiso Blessing Khuzwayo (Foto verskaf deur SAPD Gauteng) Die polisie doen ŉ beroep op enigiemand met inligting oor Sibusiso Blessing Khuzwayo wat op 29 April uit die Johannesburgse landdroshof ontsnap het. Kol. Lungelo Dlamini, woordvoerder van die polisie, het gesê Khuzwayo is verhoorafwagtend op agt verkragtingsake wat in Cleveland, Jeppe, Hillbrow, Johannesburg-sentraal en Booysens plaasgevind het. “Hy het na bewering hofordonnanse oorweldig voor hy uit die hofgebou ontsnap het.” Sy saak sou hervat het in die hof vir moontlike skuldigbevinding, aangesien alle getuies reeds getuig het. “Hy word as gevaarlik beskou en enigiemand wat hom sien moet die ondersoekbeampte of naaste polisiestasie kontak,” het Dlamini bygevoeg. Die ondersoek oor sy ontsnapping duur voort. Enigiemand met inligting kan kapt. Dithomo Mmako kontak by 082 744 9266.